Il-MEPA fuq talba Gvern ħarġet għall-konsultazzjoni pubblika l-ewwel qafas ta’ politika dwar l-ippjanar u l-immaniġġjar ta’ ċimiterji. Il-policy tittratta estensjonijiet ta’ ċimiterji għax l-awtorità għamlitha ċara li ma jistgħux jinbnew ċimiterji ġodda. F’Malta hawn iktar minn 50 ċimiterju, 34 minnhom tal-Knisja u tlieta tal-Lhud. Il-policy tħejjiet abbażi tal-liġijiet Ewropej u nazzjonali. Din se tapplika għaċ-ċimiterji kollha f’Malta, kemm tal-Gvern, tal-Knisja, tal-Militar u ta’ reliġjonijiet oħra. Il-MEPA qalet li l-politika l-ġdida tħeġġeġ li f’Malta jinbnew faċilitajiet alternattivi għad-dfin, bħal krematorji. Il-Perit Raphael Axiaq, unit manager fil-MEPA spjega li minn Ottubru li għadda sallum, inħatar kumitat apposta li ħejja l-obbjettivi u mbagħad fformula qafas ta’ politika dwar kif u fejn jistgħu isiru estenzjonijiet ta’ ċimiterji eżistenti u tittratta wkoll il-ħsieb tal-ippjanar għal teknoloġija alternattiva bħal krematorju. Il-Perit Axiak qal li l-MEPA qed tgħid li m’għandux ikun hemm ċimiterji ġodda iżda l-policy se tippermetti li jkun hemm applikazzjoni għal estensjoni ta’ ċimiterji eżistenti. Il-Perit Axiak qal li kull estensjoni trid tirrespetta d-distanza minima ta’ 183 metru  miż-żona tal-iżvilupp kif imniżżla fil-liġi. Il-MEPA ħejjiet numru ta’ rekwiżiti biex wieħed ikun jista’ japplika għal estensjoni, inkluż ir-riskju, kwistjonijiet ambjentali, arkitettoniċi u l-kostruzzjoni.